Torsdag eftermiddag omkring klokken 15.35 blev en 45-årig kvinde udsat for røveriforsøg i Brovst. Kvinden kom gående ad Sandmosevej, da hun mødte en cyklist, som kørte tæt på hende. Pludselig blev der taget fat i hende bagfra, og cyklisten ville have penge. Den 45-årige svarede, at hun ingen penge havde, hvorefter cyklisten slog hende i ansigtet og skubbede hende ned i en grøft. Her blev kvinden holdt fast, mens overfaldsmanden undersøgte, om hun havde penge på sig. Det fortæller vicepolitikommissær Peter Skovbak fra Nordjyllands Politi. Det lykkeds dog kvinden at få fat i overfaldsmandens tommerfinger og vride den rundt, så hun kunne vride sig løs og flygte til et nærliggende hus, hvorfra hun alarmerede politiet. Gerningsmanden blev senere identificeret som en 17-årig asylansøger, som er anbragt på egnen. Han blev ved Retten i Hjørring varetægtsfængslet frem til 13. april. På grund af mandens unge alder foregår varetægtsfængslingen på en instituton. Han har accepteret fængslingen.

Referat:
En 17-årig mand er varetægtsfængslet i fire uger, sigtet for røveriforsøg.